b"\n_START_ARTICLE_\nSanta Maria de Santa Perp\xc3\xa8tua de Mogoda\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Santa Perp\xc3\xa8tua de la Moguda \xc3\xa9s al centre del nucli antic de la poblaci\xc3\xb3 a la qual d\xc3\xb3na nom. Es troba en un indret elevat i amb construccions adossades al costat nord i a la cap\xc3\xa7alera. Originalment l'edifici era d'una sola nau amb cap\xc3\xa7alera d'absis semicircular, que va ser substitu\xc3\xafda per l'actual trilobulada. Actualment consta de tres naus. _NEWLINE_Les cobertes s\xc3\xb3n de volta apuntada a la nau central i de volta de can\xc3\xb3 a la nord mentre que la de migdia, t\xc3\xa9 una volta moderna. En el parament conserva trams de decoraci\xc3\xb3 de tipus llombard. La fa\xc3\xa7ana, amb un porxo d'acc\xc3\xa9s producte d'una reforma, t\xc3\xa9 la porta d'acc\xc3\xa9s d'arc de mig punt, un ull de bou centrat i un campanar d'espadanya superior, amb dues obertures d'arc de mig punt. El campanar vuitavat que s'al\xc3\xa7a sobre la nau t\xc3\xa9 obertures d'arc ogival.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia, tot i que actualment est\xc3\xa0 modificada, segurament va ser bastida durant el segle XI, adossada a una construcci\xc3\xb3 anterior. L'any 998 apareix documentada en una escriptura de permuta i al llarg del segle XI, en diverses escriptures de donaci\xc3\xb3._NEWLINE_L'any 1178 el temple va ser consagrat pel bisbe Bernat de Barcelona. Sembla que entre els segles XII-XIII va ser bastida la cap\xc3\xa7alera i es degu\xc3\xa9 reconstruir la volta de la nau central."